બ્લૂમબર્ગ ન્યૂઝ સાથેની મુલાકાતમાં ટ્રમ્પે જણાવ્યું હતું કે જો કિમ જોંગને મળવાનું નક્કી થશે તો હું ચોક્કસ તેમને મળીશ, પરંતુ આ માટે યોગ્ય પરિસ્થિતિ અને યોગ્ય સમયની હું રાહ જોઉં છું. ટ્રમ્પના આ નિવેદન અંગે પ્રતિક્રિયા આપતાં વ્હાઈટ હાઉસના પ્રેસ સચિવ સીન સ્પાઈસરે જણાવ્યું કે ટ્રમ્પ અને કિમ જોંગ વચ્ચેની મુલાકાત માટે જે શરત હોવી જોઈએ તેવી હાલ પરિસ્થિતિ નથી. તેમણે વધુમાં જણાવ્યું હતું કે ઉત્તર કોરિયાએ ભડકાવનારાં નિવેદન અને ઉશ્કેરવાનું કામ બંધ કરી દેવું જોઈએ તેમજ ઉત્તર કોરિયાએ તેના પરમાણુ કાર્યક્રમને અટકાવી દેવો જોઈએ, કારણ તેના આ કાર્યક્રમથી અમેરિકા સામે ખતરો ઊભો થાય તેમ છે. ટ્રમ્પનું આ નિવેદન એવા સમયે આવ્યું છે કે જ્યારે ઉત્તર કોરિયાને લઈને આંતરરાષ્ટ્રીય સ્તરે તણાવની સ્થિતી ઊભી થઈ છે.